Deg wawal-nneɣ ɣef yennayer d ixef n useggas, imaziɣen akk ttmagaren-t , yal wa amek it-yettmagara, dagi kan ɣer-neɣ di tmurt n Leqbayel amek xeddmen, sewwayen aksum n uyaziḍ , ayaziḍ n tmurt d seksu bu sebɛa n yisufar , deg yisufar-agi ad d-neṭṭef : lubyan mleɛyun, irekmen, lḥemmes, leɛdes, ibawen imectaḥ, ibawen akked tjilbant akked ysufar nniḍen. Xeddmen-as daɣen ama d ticcert ama d lebṣel, ama dayen akk d-imeqqin deg wakal akked leḥcawec . Sewwayen daɣen lesfenǧ, tiɣrifin, lemsemmen imi qqaren-d i wakken ad yefti useggas, qqaren-d daɣen Leqbayel ilaq ass-nni ad teččeḍ arma terwiḍ i wakken aseggas kamel ad tili deg-s tawant imi ɣef wacu sewwayen akk isufar-agi ? Leqbayel si zik n zik nsen qqnen yennayer-agi ɣer tfellaḥt , ad ffɣen wussan iberkanen ad kecmen wuḍan imellalen , ussan iberkanen ad kecmen wussan imellalen. Ma nuɣal ɣer wansay-agi di tmurt n Leqbayel, ad d-naf ttmagarent s tiẓidanin, s ḥalawat, ad d-awin leḥlwa akken ma llan, ad sersen aqrur amecṭuḥ daxel lǧefna, ad as-d-smiren si tqerrut-is arma d iḍarren-is i wakken d asfillet irkelli i wakken aseggas ad yili d aseggas ḥlawen ẓiden ara iɛeddin di lfarḥ akked lehna.